ผู้ว่าการการท่องเที่ยวฯ เผยการจัดงานเทศกาลสงกรานต์ รอความชัดเจนเงื่อนไขและรูปแบบ พร้อมเร่งโครงการเราเที่ยวด้วยกันทันใช้เมษายนนี้
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยว่า ขณะนี้มีความชัดเจนแล้วว่าจะมีการจัดงานเทศกาลสงกรานต์ เพราะมีความคิดเห็นตรงกันทั้งในส่วนของนายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา รวมถึงรัฐมนตรีว่าการกระทรวงวัฒนธรรม แต่จะต้องรอความชัดเจนในเงื่อนไขและรูปแบบการจัดงานอีกครั้ง เพื่อให้สามารถป้องกันการแพร่ระบาดของโรคโควิด-19 ได้ รวมถึงมีความปลอดภัยมากที่สุด โดยขณะนี้รอเพียงคำสั่งที่ชัดเจนจากรัฐบาลเท่านั้นว่าจะมีเงื่อนไขอย่างไร อาทิ เล่นสาดน้ำได้หรือไม่ ซึ่งหลักปฏิบัติในการจัดสงกรานต์จะเน้น 3 ข้อ คือ ปลอดภัย ประเพณี และประหยัด ที่เป็นการประหยัดการใช้น้ำ เนื่องจากสถานการณ์ปัจจุบันขณะนี้ในหลายพื้นที่ยังประสบกับภาวะภัยแล้งและขาดน้ำใช้อยู่ เบื้องต้นคาดว่าไทม์ไลน์ที่ชัดเจนจะออกมาไม่เกินสัปดาห์หน้า เพราะรัฐมนตรีว่าการกระทรวงการท่องเที่ยวฯ มีกำหนดประชุมร่วมกับศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (ศบค.) ในวันที่ 19 มีนาคมนี้        ผู้ว่าการการท่องเที่ยวแห่งประเทศไทย กล่าวด้วยว่าในส่วนของโครงการเราเที่ยวด้วยกัน ต้องการให้เร่งออกมาใช้ท่องเที่ยวได้ทันเดือนเมษายนนี้ เพื่อเป็นส่วนช่วยกระตุ้นการท่องเที่ยวร่วมกับสงกรานต์ ที่มีวันหยุดยาวรวมหลายวัน โดยความคืบหน้าขณะนี้ในสัปดาห์ถัดไป ททท.จะหารือร่วมกับ สภาพัฒนาการเศรษฐกิจและสังคมแห่งชาติ (สศช.) ถึงแนวทางการป้องกันการทุจริตในโครงการเราเที่ยวด้วยกัน เป็นการอุดช่องโหว่ของโครงการ และการรั่วไหลของงบประมาณ รวมถึงเพื่อไม่ให้เกิดการได้ประโยชน์ของบุคคลที่กระทำความผิดด้วย แต่จะต้องทำให้เกิดการเท่าเทียมและความต่อเนื่อง